EL Επίσημη Εφημερίδα της Ευρωπαϊκής Ένωσης C 260/9

Αίτηση για την έκδοση προδικαστικής αποφάσεως, την οποία υπέβαλε το High Court of Justice Queen’s Bench Division (Administrative Court) (Ηνωμένο Βασίλειο) στις 22 Ιουλίου 2010 — The Air Transport Association of America, American Airlines, Inc., Continental Airlines, Inc., United Air Lines, Inc. κατά The Secretary of State for Energy and Climate Change

(Υπόθεση C-366/10)

()

2010/C 260/12

Γλώσσα διαδικασίας: η η αγγλική

Αιτούν δικαστήριο

High Court of Justice Queen's Bench Division (Administrative Court) (Ηνωμένο Βασίλειο).

Διάδικοι στην υπόθεση της κύριας δίκης

Προσφεύγουσες: The Air Transport Association of America, American Airlines, Inc., Continental Airlines, Inc., United Air Lines, Inc.

Καθού: The Secretary of State for Energy and Climate Change

Προδικαστικά ερωτήματα

1) Μπορεί εν προκειμένω να γίνει επίκληση ενός ή όλων των ακόλουθων κανόνων του διεθνούς δικαίου προκειμένου να προσβληθεί το κύρος της οδηγίας 2003/87/ΕΚ (1), όπως τροποποιήθηκε με την οδηγία 2008/101/ΕΚ (2), για την ένταξη των αεροπορικών δραστηριοτήτων στο σύστημα εμπορίας δικαιωμάτων εκπομπής αερίων θερμοκηπίου εντός της [ΕΕ] (στο εξής, από κοινού: τροποποιημένη οδηγία): α) της αρχής του εθιμικού διεθνούς δικαίου ότι κάθε κράτος έχει πλήρη και αποκλειστική κυριαρχία επί του εναέριού του χώρου· β) της αρχής του εθιμικού διεθνούς δικαίου ότι κανένα κράτος δεν μπορεί νομίμως να προβάλει κυριαρχικά δικαιώματα επί οποιουδήποτε τμήματος της ανοικτής θάλασσας· γ) της αρχής του εθιμικού διεθνούς δικαίου ότι η πτήση πάνω από την ανοικτή θάλασσα είναι ελεύθερη· δ) της αρχής του εθιμικού διεθνούς δικαίου (την ύπαρξη της οποίας δεν αναγνωρίζει το καθού) ότι τα αεροσκάφη που υπερίπτανται της ανοικτής θάλασσας υπάγονται στην αποκλειστική δικαιοδοσία του κράτους νηολογήσεώς τους, εκτός αν υφίσταται ρητή διάταξη διεθνούς συνθήκης η οποία να ορίζει διαφορετικά· ε) της Συμβάσεως του Σικάγου (ιδίως των άρθρων 1, 11, 12, 15 και 24)· στ) της Συμφωνίας «ελεύθερης αεροπλοΐας» (ιδίως των άρθρων 7, 11, παράγραφος 2, στοιχείο γ', και 15, παράγραφος 3)· ζ) του Πρωτοκόλλου του Κιότο (ιδίως του άρθρου 2, παράγραφος 2);

Σε περίπτωση καταφατικής απαντήσεως στο πρώτο ερώτημα:

2) Είναι η τροποποιημένη οδηγία άκυρη, αν και στο μέτρο που προβλέπει την εφαρμογή του ΣΕΕ στα τμήματα πτήσεων τα οποία πραγματοποιούνται (είτε γενικώς είτε από αεροσκάφη νηολογημένα σε τρίτες χώρες) εκτός του εναέριου χώρου των κρατών μελών της ΕΕ, ως αντίθετη προς μία ή περισσότερες από τις ως άνω αρχές του εθιμικού διεθνούς δικαίου;

3) Είναι η τροποποιημένη οδηγία άκυρη, αν και στο μέτρο που προβλέπει την εφαρμογή του ΣΕΕ στα τμήματα πτήσεων τα οποία πραγματοποιούνται (είτε γενικώς είτε από αεροσκάφη νηολογημένα σε τρίτες χώρες) εκτός του εναέριου χώρου των κρατών μελών της ΕΕ, α) ως αντίθετη προς τα άρθρα 1, 11 και/ή 12 της συμβάσεως του Σικάγου· β) ως αντίθετη προς το άρθρο 7 της Συμφωνίας «ελεύθερης αεροπλοΐας»;

4) Είναι η τροποποιημένη οδηγία άκυρη, αν και στο μέτρο που προβλέπει την εφαρμογή του ΣΕΕ σε αεροπορικές δραστηριότητες, α) ως αντίθετη προς το άρθρο 2, παράγραφος 2, του Πρωτοκόλλου του Κιότο και το άρθρο 15, παράγραφος 3, της Συμφωνίας «ελεύθερης αεροπλοΐας»· β) ως αντίθετη προς το άρθρο 15 της Συμβάσεως του Σικάγου, είτε καθαυτό είτε σε συνδυασμό με τα άρθρα 3, παράγραφος 4, και 15, παράγραφος 3, της Συμφωνίας «ελεύθερης αεροπλοΐας»· γ) ως αντίθετη προς το άρθρο 24 της Συμβάσεως του Σικάγου, είτε καθαυτό είτε σε συνδυασμό με το άρθρο 11, παράγραφος 2, στοιχείο γ', της Συμφωνίας «ελεύθερης αεροπλοΐας»;

(1) Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (Κείμενο που παρουσιάζει ενδιαφέρον για τον ΕΟΧ) (ΕΕ L 275, σ. 32)

(2) Οδηγία 2008/101/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για την τροποποίηση της οδηγίας 2003/87/ΕΚ ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας (Κείμενο που παρουσιάζει ενδιαφέρον για τον ΕΟΧ) (ΕΕ L 8, σ. 3)